Baranyi Ferenc

*Faust kudarca*

Belátom már: a pillanat erősebb.

Elfogtam – mégis ő tart fogva engem.

Csupán mozgása éltet az időnek,

a megállított pillanat kegyetlen.

Szép vagy, maradj! – mondtam a villanásnak,

mely ráaranylott Margitom fejére,

de épp akkor – rosszul mozdítva lábat –

felszisszentem egy éles kőre lépve.

S a kín, mely átnyilallt szegény bokámon,

idültté vált a rögzült pillanatban,

így holtig kell lábam fájlalva járnom:

a kő-érzet állandósult alattam.

S a rögzült kép, mely Margitot mutatja

aranysugártól eltalálva akkor:

önvádamat csitulni sose hagyja,

nem hoz nekem megbékélést az aggkor.

Most már tudom: a pillanat varázsa

illékonyságában rejlik. Mert ha torpan:

nagyon hamar pórázzá lesz a pányva,

mit rávetettünk elhamarkodottan.

*Ne hidd*

Ha egyszer – nem tudom, mikor –

győz is a józan ész,

kormányprogram akkor se lesz,

mit vakmerőn remélsz.

Ne hidd, hogy itt nem Barrabást –

Krisztust kiálthatol:

itt nincs más, csak bűnös lator

vagy bűnbánó lator.

A kétszerkettő-regulát

tagadva se feledd:

legfőbb érték pénzpiacon

az ember nem lehet.

Ábránd, hogy újra kék lehet

a megfakult Duna,

ne hidd, hogy kifoghat vizát

Angyalföld, Óbuda.

És azt se, hogy van Kánaán –

úgysem jutnánk oda.